El Ier Festival Al Crepuscle s'inaugura amb un concert de campanes i una conferència
22 de juny 2021

![Imagen 1](/media/pnvighha/86-c_crepusclem1.jpg)![Imagen 2](/media/waab5vjh/86-c_crepusclem2.jpg)

​El Teatre Romà de Sagunt acull el primer Festival Al Crepuscle, programat durant el solstici d'estiu. La idea partix d'organitzar un festival creat al voltant de la Nit de Sant Joan, on totes les arts convisquen i en la qual els espectacles programats prescindisquen de la llum artificial. Els directors de fotografia han batejat el moment de la posta del sol com l'hora màgica. Entorn d'este trànsit entre el dia i la nit naix a Sagunt un nou esdeveniment d'arts escèniques únic en el món per estar articulat entorn del capvespre. La iniciativa partix de la Companyia Hongaresa de Teatre, que organitza la cita cultural al costat de l'Ajuntament de Sagunt des de les regidories de Cultura i Turisme.

  

D'una banda, a les 20.40 hores, començarà l'obertura del festival amb un concert de campanes oferit a tot el poble des del campanar de l'Església de Santa María. Amb la col·laboració de la Colla de Campaners de Morvedre, s'interpretarà el _Concert de les Campanes_, del compositor Jesús Salvador “Chapi”.

  

Chapi va pertànyer a l'Orquestra Filharmònica de Gran Canària de 1981 a 1989. Ha col·laborat amb nombroses orquestres de tot el món i codirigit les trobades internacionals de percussió de Xixona i Xàbia. És fundador del grup Amores, amb el qual ha realitzat concerts per tota la geografia espanyola i gires per Alemanya, Àustria, el Brasil, França, Bulgària, Grècia, l'Argentina, l'Uruguai, Mèxic, Cuba, els EUA i Corea, entre altres països.

  

Seguidament, a les 21.00 hores, tindrà lloc en el Teatre Romà la conferència inaugural _La Llum no es veu_. Es tracta d'una ponència sobre les arts i el crepuscle, a càrrec del músic, compositor i director d'escena Xavier Albertí, en la qual a més l'acompanyarà al piano. L'entrada és lliure fins a completar aforament.

  

Albertí, que va exercir de director artístic del Teatre Nacional de Catalunya fins a l'any passat, ha sigut mereixedor al llarg de la seua trajectòria de, entre altres guardons, el Premi d'Arts Escèniques 2005 de la Generalitat Valenciana al millor espectacle no valencià per _Mestres antics_ i dos premis Max, en 2015, al millor espectacle musical per _L’eclipsi_ i en 2019 a la millor direcció d'escena per _Temps salvatge_.

  

La seua conferència versarà sobre el crepuscle i tindrà lloc en la _ima cavea_, això és, les primeres files del Teatre Romà, espai on s'asseien senadors, équites i patricis, les personalitats més destacades de l'elit de l'Antiga Roma.

  

En finalitzar la conferència, Albertí i Jesús Salvador “Chapi” retran tribut al polifacètic artista de Vinaròs Carles Santos.

  

En esta primera edició, s'han programat un total de quatre propostes en la _ima cavea_ del Teatre Romà. Amb este festival, es pretén secundar i donar visibilitat a totes les arts escèniques. L'espai on tindran lloc les representacions era el destinat en els teatres, amfiteatres i circs romans a les personalitats més destacades de la ciutat. Estes primeres files del Teatre Romà on s'asseien senadors, équites i patricis, seran les que acullen els espectadors de Festival Al Crepuscle.

  

![Imagen sin texto alternativo.](/media/30bk4kme/86-c_crepusclecuerpo2.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/el-ier-festival-al-crepuscle-s-inaugura-amb-un-concert-de-campanes-i-una-conferencia/ "Facebook")
*   [](http://twitter.com/share?url=https://aytosagunto.es/va/actualitat/el-ier-festival-al-crepuscle-s-inaugura-amb-un-concert-de-campanes-i-una-conferencia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ier-festival-al-crepuscle-s-inaugura-amb-un-concert-de-campanes-i-una-conferencia/ "Linked In")
*   [](mailto:?body=https://aytosagunto.es/va/actualitat/el-ier-festival-al-crepuscle-s-inaugura-amb-un-concert-de-campanes-i-una-conferencia/)